**Kareeberg Munisipaliteit**

**MEENTGRONDBELEID**

Gedurende 2005 het die Regering grondhervorming ingestel en in 2007 het die Plaaslike Regerings besluit dat alle meentgronde in die gebied, tradisionele meentgrond (grond wat voor 1994 in die munisipaliteit se besit was), sowel as addisionele meentgrond (grond wat aangekoop word deur die Nasionale Departement van Grondsake vir ‘n munisipaliteit) aangewend sal word om opkomende/kleinboere van die historiese gemeenskappe te ondersteun.

Tradisionele en Addisionele meentgrond in die Kareeberg munisipale gebied:

|  |  |  |  |
| --- | --- | --- | --- |
| **Dorp** | **Tradisionele Meentgronde** | **Addisionele Meentgronde** | **LRAD gronde** |
| Carnarvon | 9,226ha | Jagpan  Dubbelevlei 10 596ha  Langbooi 690ha | - |
| Vanwyksvlei | 5,786ha | Boshmansberg 18 904ha | - |
| Vosburg | 5,988ha |  | - |
| **TOTAAL** | **21,000ha** | **30 190ha** | **-** |

Kareeberg Munisipaliteit besit dus oor 51 190ha meentgrond wat aangewend kan word. Die meentgrond behoort deur die historiese benadeelde gemeenskappe gebruik te word vir veeboerdery, groentetonnels, hoenderboerdery en enige ander boerdery doeleindes soos van tyd tot tyd deur die Raad bepaal.

Opkomende/kleinboere wat op die meentgronde boer moet sodanig geselekteer word dat die suksesvolle boere aanbeveel kan word om uiteindelik kommersiële boere te word. Die suksesvolle boere sal voorrang verkry wanneer die Regering suksesvolle boere soek om plaaseienaars/huurders te word.

**1. INLEIDING**

1.1 In terme van die Departement van Grondsake se meentgrond program, is meentgrond ‘n belangrike instrument om plaaslike ekonomiese ontwikkeling en grondhervorming binne ‘n betrokke munisipale gebied mee te bring. Daarom is Munisipaliteit bemagtig om grond, onder hul beheer, vir die bemagtiging van kleinboere daar te stel.

1.2 Meentgrond projekte sal pro-aktief daargestel word om mans, vroue, die jeug, asook plaaswerkers binne die gebied te bemagtig

1.3 Indien nodig sal addisionele grond deur die Departement van Grondsake bekom word vir die doeleindes soos uiteengesit in die beleid.

1.4 Die Departement van Grondsake se meentgrond program bepaal dat meentgrond projekte ‘n integrale deel vorm van die munisipaliteit se Geïntegreerde Ontwikkelingsplan (GOP) en het as primêre fokus die verligting van armoede en die vestiging van kleinboere binne die gebied.

1.5 Die munisipaliteit verbind hom om meentgrond vir die volgende doeleindes te gebruik:

1.5.1 Die bemagtiging van opkomende/kleinboere in die gebied.

1.5.2 Die verligting van armoede deur grond beskikbaar te stel aan arm inwoners binne die munisipale gebied wat ‘n aanleg toon vir boerdery, en

1.5.3 Plaaslike ekonomiese ontwikkeling en grondhervorming.

**2. DOEL VAN MEENTGROND**

2.1 Die Munisipaliteit erken dat alle Swart (Afrikaan, Kleurling en Indiër) persone histories uitgesluit was om toegang tot grond inSuid-Afrika te verkry. Meentgrond binne die munisipale gebied bied ‘n ideale geleentheid vir die munisipaliteit om hierdie aangeleentheid aan te spreek.

2.2 Die doel van die meentgrond projekte is tweevoudig:

2.2.1 Om te verseker dat bestaande meentgrond beskikbaar gestel word aan plaaslike mans, vroue en jeug wie die grond kan huur vir landboudoeleindes om hulle huishoudelike inkomste aan te vul, en

2.2.2 Om ‘n geleentheid te bied vir opkomende kleinboere om van bestaansboerdery na semi-kommersiële boerdery te beweeg.

2.3 Die munisipaliteit in sy verbintenis tot grondhervorming en plaaslike ekonomiese groei, bevestig dat indien die behoefte bestaan, addisionele grond deur die Departement Grondsake bekom kan word. Die behoefte moet egter jaarliks bepaal word en sal deur middel van die GOP proses van die munisipaliteit aangespreek word.

2.4 Dit sal ook gekoppel word aan ‘n begroting wat deur die munisipaliteit bepaal sal word soos uiteengesit is in die Finansiële Bestuurswetgewing 56 van 2003.

**3. KRITERIA VIR GOEDKEURING VAN BEGUNSTIGDES**

3.1 Kriteria vir toelating tot die meentgrond moet daargestel word binne die raamwerk van die Grondwet van Suid-Afrika en die beginsels van grondhervorming. Die keuringskriteria moet verseker dat armoede verligting en ekonomiese ontwikkeling van inwoners binne die gebied sal plaasvind.

3.2 Die volgende keuringskriteria sal geld:

3.2.1 Aansoekers moet permanente inwoners binne die Kareeberg Munisipale gebied wees. ‘n Huurkontrak sal met individue gesluit word.

3.2.2 Aansoekers moet van die historiese benadeelde (Afrikaan, Kleurling of Indiër) bevolking wees.

3.2.3 Aansoekers moet of oor eie vervoer beskik of in staat wees om betroubare eie vervoer reëlings te tref, in die geval waar afstand dit sou vereis.

3.2.4 Aansoekers sal alle bates wat tot die effektiewe gebruik van die grond sal bydra, voorlê. Dit mag ook insluit die getal vee wat die aansoeker besit sowel as enige ander bates wat tot voordeel van die boerdery aktiwiteit mag strek.

3.2.5 Die aansoeker moet eers ‘n kontrak met die munisipaliteit aangaan voordat boerdery aktiwiteite op die meentgrond/plaas kan plaasvind (indien die aansoeker in gebreke bly om die kontrak binne 14 werksdae na toekenning van die kontrak deur die munisipaliteit, te teken, of om die huurgelde stiptelik te betaal sal die ooreenkoms onverwyld gekanselleer word.)

3.2.6 Om weidingsregte te bekom, moet die aansoeker vee besit of bewys kan lewer dat hy/sy vee sal besit wanneer hy/sy op die meentgrond/plaas sal gaan, of indien nodig moet hy/sy beskik oor die infrastruktuur en produksiekapitaal om besproeiing te kan bedryf.

3.2.7 Aansoekers moet bewys kan lewer van veeregistrasie/brandmerk/tatoeërmerk sertifikate binne een (1) maand nadat die aansoek vir weidingsregte goedgekeur is.

3.2.8 Die aansoeker moet ‘n passie vir boerdery openbaar.

3.2.9 Aansoekers moet oor die nodige bevoegdheid beskik om die huurgrond te kan bestuur (veldbestuur, siektebeheer, ens.), of/en bereid wees om die nodige kennis te verkry deur opleidingsgeleenthede by te woon.

3.2.10 Wanneer ‘n aansoeker 300 ooie op die tradisionele meent het, het hy/sy 36 maande om alternatiewe grond te bekom. Sodanige boer/e is self verantwoordelik vir die vervoer en hervestiging van sy/haar vee en onderhandelinge met die Departement van Grondsake of kommersiële boere vir alternatiewe grond.

3.2.11 ‘n Kuddebestuursprogram sal deur Departement van Landbou geïmplementeer word.

3.2.12 Die aansoekers moet met die aansoek die naam verstrek van die kommersiële boer wat as mentor sal dien en mentors moet;

3.2.12.1 Oor bewese kommersiële boerdery ervaring beskik

3.2.12.2 Kwartaalliks ‘n vorderingsverslag indien oor die boerdery aktiwiteite, die vordering van die aansoeker, asook ‘n finansiële verslag.

3.2.12.3 Mag nie agterstallige gelde, ouer as drie (3) maande, aan die munisipaliteit verskuldig wees nie.

**4. KEURINGSPROSES EN IDENTIFISERING VAN PROJEKTE**

4.1 Die grond wat vir kleinboere aktiwiteite aangewend sal word sal bestaande meentgrond en/of addisionele grond wees wat die munisipaliteit sal bekom vir hierdie doeleindes.

4.2 ‘n Meentkomitee sal saamgestel word wat sal bestaan uit:

4.2.1 Munisipale Raadslid (met landboukundigheid) 1

4.2.2 Munisipaliteit 1

4.2.3 Departement van Landbou 1

4.2.4 Goedgekeurde mentors deur Departement Landbou

4.2.5 Agri Kareeberg 1

4.2.6 Funksionele Opkomende Boerevereniging 1 (per dorp)

4.3 Die munisipaliteit sal ingevolge wetgewing tenders vir verhuring adverteer. Die tenderkomitee van die munisipaliteit sal begunstigdes/projekte goedkeur volgens die keuringskriteria soos bepaal word in paragraaf 3 van hierdie beleid.

4.4 Die tenderkomitee sal die volgende aspekte in ag neem in die keuring van projekte:

4.4.1 Die beskikbaarheid van grond binne die gebied.

4.4.2 Die doel waarvoor die grond gebruik gaan word.

4.4.3 Die gebruiksdoeleindes (soos deur die Departement Landbou vereis)

4.4.4 Omgewingsvereistes soos bepaal deur nasionale wetgewing.

4.4.5 Die volhoubaarheid van die projek ooreenkomstig die plaaslike ekonomiese ontwikkelingsplan van die munisipaliteit

4.4.6 Bevordering van voedselsekerheid en die oorgang van bestaansboerdery tot kommersiële boerdery

4.4.7 Volledige besigheidsplan en voorlegging by die Meentkomitee, welke besigheidsplan insluit kostes, beskikbaarheid van grond en volhoubaarheid van die projek.

4.4.8 Geen staats of munisipale amptenare of voormalige staats of munisipale amptenare wat pensioen ontvang (uitgesluit staatsouderdompensioen) mag huurders van die meent word nie. Verwys na die Voorsieningskanaal Bestuur regulasies.

**5. GEBRUIK VAN DIE MEENTGROND**

5.1 Die meentgrond sal gebruik word vir landbou doeleindes wat bestaan uit veeboerdery, gewasse aanplantings en eko-toerisme wat voortspruit uit bogenoemde. Die gebruik van die meent sal verder onderhewig wees aan enige nasionale en provinsiale wetgewing en regulasies soos bepaal word deur die munisipaliteit.

5.2 Eienaarskap van die grond sal by die munisipaliteit berus wat dit aan huurders sal uithuur soos bepaal word deur hierdie beleid.

5.3 Grondgebruik sal bepaal word deur die Raad. Die meentkomitee sal studies in ag neem wat behartig word deur die Departement van Landbou, en ander relevante rolspelers.

5.4 Die gebruik van die grond sal onderhewig wees aan die volgende voorwaardes:

5.4.1 Die ruimtelike ontwikkelingsplan van die munisipaliteit.

5.4.2 Meentgrond gebruiksbeplanning moet gekoppel word aan die GOP van die munisipaliteit.

5.4.3 Die dra-kapasiteit van die grond en die daarstel van deeglike bestuursisteme.

5.4.4 ‘n Gedetaileerde grondgebruiksplan wat deel vorm van die besigheidsplan van die huurders.

5.5 Die toekenning van weidingskampe op die meentgrond sal onderhewig wees aan weidingsregulasies soos saamgestel deur die munisipaliteit. In die verband sal daar ‘n huurooreenkoms tussen die munisipaliteit en die huurder gesluit word. Rolspelers soos die Departement van Landbou kan aan die huurder bystand verleen om die huurooreenkomste op te stel.

5.6 Individue word aangemoedig om by die plaaslike Opkomende of Kommersiële Landbouverenigings te registreer. Welke registrasie sal insluit die getal vee wat die aansoeker huidiglik besit en in die toekoms sal besit. Hierdie inligting sal ook vervat wees in die besigheidsplan.

5.7 Die getal vee op die meent sal bepaal word deur die drakapasiteit van die grond. Alle boere met vee op die meent, moet binne 60 dae voldoen aan die vereistes soos deur die munisipaliteit bepaal aangaande die merk van vee - met dien verstande dat geen vee wat nie gemerk is volgens die voorskrifte van die munisipaliteit of kragtens departementele voorskrifte nie, op die meent mag wei nie.

5.7.1 Die bepaling van die drakrag word bepaal aan die hand van die volgende formule;

5.7.2 Hektaar van kamp ÷ Ha per grootvee-eenheid (GVE) x 6.67 (1GVE = 6.67KVE) = Aantal KVE X 60% = Aantal ooie

5.7.3 Lammers mag tot 4 maande op die veld aangehou word, waarna dit as ‘n volwasse skaap getel sal word.

5.8 Die verdeling van grond sal deur die Meentkomitee in samewerking met die Departement van Landbou en die huurders geskied.

5.9 Die grond sal gebruik word met bestaande infrastruktuur en hulpbronne wat teenwoordig is op die grond. Die huurder is self verantwoordelik vir instandhouding en nie geregtig daarop dat die munisipaliteit eers gebreke moet herstel voor aanvang van die huurtermyn nie. Die munisipaliteit in samewerking met die Departemente van Landbou, Waterwese en Bosbou, asook Grondsake, sal egter aan huurders bystand verleen indien fondse beskikbaar gestel word om die nodige infrastruktuur daar te stel, te onderhou of te verbeter. Die ontwikkeling van infrastruktuur vir vee sal onderhewig wees aan die bou spesifikasies soos uiteengesit in die wet op Nasionale Bouregulasies en Boustandaarde, no. 103 van 1977. Die skepping van infrastruktuur moet ook gekoppel word aan die ruimtelike ontwikkelingsplan van die munisipaliteit. Alle infrastruktuur met betrekking tot vee en gewasse boerdery moet onderhewig wees aan spesifikasies soos voorgeskryf deur die Departement Landbou. Geen infrastruktuur (byvoorbeeld spesifikasies vir skaapdipbakke) ontwikkeling sal toegelaat word indien daar nie aan die bogenoemde vereistes voldoen word nie.

5.10 Waterregte sal deur die munisipaliteit aan die huurders toegestaan word. Indien watervoorsiening gebrekkig is, moet huurder self voorsiening maak om watervoorsiening daar te stel.

5.11 Die huurders wat die meent gebruik sal onderhewig wees aan skutregulasies soos bepaal sal word deur die munisipaliteit.

5.12 Ordonnansies en regulasie met betrekking tot die aanhouding van diere moet streng toegepas word. Die Direktoraat Gesondheid moet geraadpleeg word gedurende die beplanningsfase om die volgende aspekte aan te spreek:

5.12.1 Water, sanitasie en fasiliteite om afval of vullis op die addissionele meentgronde te verwyder.

5.12.2 Evaluering van die toestand van die grond

5.12.3 Versekering dat die slagtingsregulasie en Abattoirwet streng toegepas word en deel vorm van die ooreenkoms tussen die munisipaliteit en huurders.

5.13 Die Munisipaliteit sal die Handleiding van Departement van Grondsake insake Meentbestuur en Beleid as riglyn gebruik rakende besluitneming in die verband;

5.13.1 Die huurooreenkoms sal duidelik die grond identifiseer soos verskyn in die akte en die termyn waarvoor die grond gehuur gaan word.

5.13.2 Die huurooreenkoms sal bepaal word deur die tipe boerdery van die huurder. In die geval van veeboerdery sal daar ‘n huurooreenkoms tussen die munisipaliteit en huurder gesluit word, met dien verstande dat die huur onderhewig sal wees aan huurooreenkoms soos bepaal sal word deur die munisipaliteit.

5.13.3 Die huurtermyn sal nie vir ‘n tydperk langer as vyf (5) jaar aan die individuele huurders verhuur word nie. ‘n Langer termyn sal direk gekoppel wees aan die tipe projek en die volhoubaarheid daarvan.

5.13.4 Huurders moet binne dertig (30) dae na die ondertekening van die huurooreenkoms die grond betree en dit gebruik soos uiteengesit in die huurooreenkoms.

5.13.5 ‘n Samewerkings- en grondbeskikbaarheidstellings-ooreenkoms sal tussen die munisipaliteit en die betrokke huurder gesluit word.

**6. PRESTASIE AANWYSERS**

6.1 Ten einde te verseker dat die doelwitte soos vervat in die besigheidsplanne van die betrokke kleinboere bereik word, sal aanwysers/indikatore gekoppel word aan die mate van vordering van die projek. Jaarlikse hersiening van die meentgrond projekte sal uitgevoer word.

6.2 Die huurders en die munisipaliteit sal jaarliks prestasie aanwysers vasstel, om vordering te evalueer.

6.3 Indien ‘n huurder na ‘n jaarlikse evaluering, nie positief presteer nie, sal huurders versoek word om binne ses (6) maande bewyse aan die meentkomitee te toon dat die negatiewe tendens besig is om te verbeter. In hierdie verband sal die meentkomitee ‘n regstellende aksie plan in werking stel wat binne die twee (2) maande implementeer sal word, in samewerking met relevante rolspelers wat tot hulp van die huurders kan wees.

6.4 Indien geen konkrete bewys aan die munisipaliteit voorgehou kan word nie, of die munisipaliteit van mening is dat die bewyse nie voldoende is nie, mag die munisipaliteit die ooreenkoms kanselleer en die huurders aansê om hul bedrywighede op die meentgrond binne drie (3) maande te staak.

6.5 Indien ‘n huurder nie die huurvoorwaardes nakom nie, sal die munisipaliteit die reg hê om die huurkontrak, na drie (3) maande kennisgewing, te kanselleer.

**7. INSTANDHOUDINGSKOSTE VAN DIE INFRASTRUKTUUR, BRONNE VIR BEFONDSING EN DIE VERANTWOORDELIKHEID VIR INSTANDHOUDING**

7.1 Munisipaliteit:

7.1.1 Die munisipaliteit sal ‘n inventaris en verslag oor die toestand van die infrastruktuur op die verskillende meentgronde in samewerking met die Meentkomitee opstel. Hierdie inventaris sal jaarliks hernu word.

7.1.2 Die munisipaliteit sal verantwoordelik wees vir die toekenning van waterregte op die grond en die huurders vir die herstel van waterinstallasies, stukkende omheining en krale. Na die ondertekening van die huurooreenkoms sal die huurders verder verantwoordelik wees vir die instandhouding en herstel van die infrastruktuur, of soos ooreengekom met die munisipaliteit.

7.1.3 ‘n Redelike tydperk sal in konsultasie met huurders bepaal word, vir die herstel en voorsiening van dringende en kritieke dienste, soos byvoorbeeld water.

7.1.4 Indien nodig sal die munisipaliteit die huurders verwys na die betrokke instansies wat fondse daarstel vir die doeleindes van infrastruktuurontwikkeling en instandhouding.

7.1.5 Huurgelde wat gehef word sal gedeeltelik aangewend word vir die opgradering van die infrastruktuur op die meent.

7.1.6 Indien nodig sal munisipale werkers toegang tot die grond hê om werke te verrig.

7.1.7 Die munisipalaiteit sal ook tegniese vaardighede en advies verleen aan die huurders met betrekking tot die instandhouding van die infrastruktuur op die meent.

7.1.8 Infrastruktuur ontwikkeling sal deel vorm van die munisipaliteit se Geïntegreerde Ontwikkelingsplan (GOP).

7.1.9 ‘n Databasis sal saamgestel word deur die munisipaliteit in samewerking met ander relevante rolspelers oor moontlike befondsers vir infrastruktuur ontwikkeling en instandhouding. Die databasis sal beskikbaar gemaak word aan die betrokke huurders op die meentgrond.

7.2 Huurders (Meentgrondgebruikers)

7.2.1 Die betrokke huurders sal onderling op die meentgrond verantwoordelik wees vir die materiaal en arbeid ten opsigte van instandhouding van die infrastruktuur op die meent, na gelang van hul kundigheid.

7.2.2 Ontwikkeling van infrastruktuur/strukture sal slegs geskied met goedkeuring van die munisipaliteit, onderhewig aan die betrokke regulasies soos bepaal word deur die munisipaliteit.

7.2.3 Die huurders sal ‘n afsonderlike stel boeke hou vir die instandhouding van die algemene meent, waarin alle inkomste en uitgawes met betrekking tot meentgrond instandhouding uiteengesit sal word.

7.2.4 Die meentkomitee sal jaarliks ‘n konsepbegroting vir die bestuur, instandhouding en ontwikkeling van die meent voorberei, vir oorweging deur die begrotingskomitee.

**8. ROLLE EN PLIGTE VAN DIE MUNISIPALITEIT, MEENTKOMITEES EN HUURDERS (MEENTGRONDGEBRUIKERS)**

8.1 Munisipaliteit

8.1.1 Die munisipaliteit sal verseker dat ‘n meentkomitee tot stand gebring word wat verantwoordelik sal wees vir die bestuur van die meent.

8.1.2 Projekspanne sal verantwoordelik wees vir die monitering van projekte op die meent en gereelde inspeksies doen.

8.2 Meentkomitees en meentgebruikers

8.2.1 Die meent sal volgens ‘n goedgekeurde bestuursplan bestuur word. Die meentkomitee kan aanbevelings maak aan die munisipaliteit omtrent enige wysigings wat hulle as belangrik ag. Wysigings aan die bestuursplan moet die munisipaliteit se goedkeuring wegdra. Hierdie voorgestelde wysigings, onderhewig aan die stappe soos voorgestel in die Stelselswet 32 van 2000, moet deel vorm van die GOP, alvorens dit in werking gestel word.

8.2.2 Die meentkomitee sal verantwoordelik wees vir die bewaring van die meent kragtens opdrag van die munisipaliteit.

8.2.3 Die meentkomitee sal in terme van die meentkomitee grondwet funksioneer en sal die meentkomitee gedragskode stiptelik nakom.

8.2.4 Die meentkomitee sal jaarliks ‘n volledige verslag en begroting aan die Infrastuktuur komitee voorhou.

8.2.5 Die begroting sal onder meer die volgende insluit:

Uitgawes:

* meentkomitee administrasiekoste
* hestelwerk (kleinskaalse bedryfskostes)
* kapitaaluitlegte vir ontwikkelingsprojekte
* kommunikasie

8.3 Die jaarlikse verslae sal onder meer insluit:

* die implementering van die bestuursplan
* gebreke aan infrastruktuur
* aanbevelings oor veranderinge aan die bestuursplan
* aanbevelings oor voorgestelde herstel- of ontwikkelingswerk op die meent.

**9. VERSKILLENDE ROLSPELERS EN HUL PLIGTE**

Die munisipaliteit en meentkomitee sal met rolspelers saamwerk wat ‘n positiewe bydrae tot die ontwikkeling van die meentgrondprojekte kan lewer. Die volgende rolspelers en hul rol word onder andere identifiseer:

9.1 Departement van Landbou, Infruitec (opleiding, grondtoetse, befondsing vir infrastruktuur, gewasse aanplantings, beplanning van gewasse, produksie siklus, onderhoud van gewasse, korrekte weidingsmetodes, ens.)

9.2 Departement van Waterwese en Bosbou (hulp verlening met toegang tot water en soortgelyke toetse)

9.3 Landbouvoorligters in die distrik bied opleidingsfasiliteite aan (opleiding van opkomende boere)

9.4 Departement van Grondsake (skenkingsbefondsing)

9.5 Progresiewe kommersiële boere en boereverenigings, wat arbeidsstandaarde en soortgelyke wetgewing toepas (tegniese advies, marknavorsing)

9.6 N.G.O’S. (hulp met die identifisering van begunstigdes, opstel van besigheidsplanne en bestuursplanne vir die huurders, en kapasiteit opleiding)

9.7 Goedgekeurde mentors

Die verskillende rolspelers sal deur die meentkomitee en die munisipaliteit genader word soos die behoefte ontstaan.

**10. GESKIL EN KONFLIK RESOLUSIE MEGANISME**

10.1 Indien geskille tussen huurders ontstaan, sal op versoek van die meentkomitee ‘n derde party aangestel word om die geskille te besleg en op te los.

10.2 Die meentkomitee sal ‘n skriftelike verslag aan die munisipaliteit voorlê van geskille wat mag ontstaan.

10.3 Indien die geskille nie deur die derde party opgelos kan word nie, sal dit na die Raad verwys word.

10.4 Die meentkomitee sal skriftelik in kennis gestel word van die besluit en sal verseker dat dit dienoor-eenkomstig implementeer word.

**Datum van aanvaarding: Raadsvergadering: 26 Augustus 2014: Item 6.12**

**L1.4.2.1**

**L17.16.B**